ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Μαρτίου 1999 σχετικά με τη χρηματοδοτική συμμετοχή της Κοινότητας στην εξάλειψη του καταρροϊκού πυρετού των προβάτων στην Ελλάδα [κοινοποιηθείσα υπό τον αριθμό Ε(1999) 507] (Το κείμενο στην ελληνική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (1999/221/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 3,

Εκτιμώντας:

(1) ότι εμφανίστηκαν εστίες καταρροϊκού πυρετού των προβάτων σε πολλά ελληνικά νησιά των Δωδεκανήσεων, το Νοέμβριο και τον Δεκέμβριο του 1998 7

(2) ότι στη συνέχεια μολύνθηκε από την ασθένεια η νήσος Σάμος 7

(3) ότι οι διατάξεις που προβλέπουν την ολική σφαγή των μολυσμένων αγελών είναι απρόσφορες στην ιδιαίτερη περίπτωση του καταρροϊκού πυρετού των προβάτων, λόγω του τρόπου μετάδοσής του 7

(4) ότι σε πρώτη φάση χρειάσθηκε να ληφθούν μέτρα επείγοντος χαρακτήρα 7

(5) ότι οι ελληνικές αρχές διεβίβασαν τον απολογισμό της εφαρμογής των μέτρων αυτών μέχρι τις 8 Ιανουαρίου 1999 και ότι είναι αναγκαίο να προβλεφθεί η χρηματοδοτική συμμετοχή της Κοινότητας στο κόστος των εν λόγω μέτρων 7

(6) ότι οι διατάξεις που θεσπίζονται θα επανεξεταστούν με βάση τα αποτελέσματα του προγράμματος ορολογικής παρακολούθησης 7

(7) ότι πληρούνται οι όροι χρηματοδοτικής συνδρομής της Κοινότητας 7

(8) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για την εφαρμογή της παρούσας απόφασης, νοούνται ως ζώα που έχουν προσβληθεί, τα ζώα που παρουσιάζουν κλινικά συμπτώματα της ασθένειας και ως ζώα που έχουν μολυνθεί ή υπάρχει υπόνοια ότι έχουν προσβληθεί ή μολυνθεί τα ζώα που αντέδρασαν θετικά σε ορολογική δοκιμασία.

Για την εξέταση του καταρροϊκού πυρετού των προβάτων που εκδηλώθηκε στην Ελλάδα, η χρηματοδοτική συμμετοχή της Κοινότητας στο κόστος των μέτρων που έχουν τεθεί σε εφαρμογή έως τις 8 Ιανουαρίου 1999 καθορίζεται, μέχρις ανωτάτου ποσού 0,3 εκατομμυρίων ευρώ, στο:

- 50 % των δαπανών που πραγματοποίησε η Ελλάδα στο πλαίσιο της αποζημίωσης των ιδιοκτητών για τη σφαγή και την καταστροφή των ζώων που έχουν προσβληθεί, μολυνθεί ή για τα οποία υπάρχει υπόνοια ότι έχουν προσβληθεί ή μολυνθεί,

- 50 % των δαπανών που πραγματοποίησε η Ελλάδα για την απεντόμωση των μολυσμένων εκμεταλλεύσεων και των εκμεταλλεύσεων που ενδέχεται να έχουν εκτεθεί στον κίνδυνο μόλυνσης λόγω του τόπου εγκατάστασής τους,

- 50 % των δαπανών που πραγματοποίησε η Ελλάδα για το πρόγραμμα ορολογικής πρακολούθησης που προβλέπεται στην παράγραφο 1 του άρθρου 2.

Άρθρο 2

1. Η Ελλάδα πρέπει να θέσει σε εφαρμογή ένα πρόγραμμα ορολογικής παρακολούθησης που εγγυάται την ανίχνευση της ασθένειας σύμφωνα με το παράρτημα της παρούσας απόφασης.

2. Η Ελλάδα ανακοινώνει στην Επιτροπή και στα άλλα κράτη μέλη, πριν από την 1η Απριλίου 1999, τα αποτελέσματα του προγράμματος που αναφέρεται στην παράγραφο 1.

Άρθρο 3

1. Η Ελλάδα απαγορεύει την έξοδο των ζώων, του σπέρματός τους, των ωαρίων και των εμβρύων των δεκτικών στην ασθένεια ειδών από το έδαφος των Νομών Δωδεκανήσου και Σάμου.

2. Η Ελλάδα υπάγει στην έγκριση των κτηνιατρικών υπηρεσιών τις κινήσεις ζώων των δεκτικών ειδών στο έδαφος των Νομών Δωδεκανήσου και Σάμου.

Άρθρο 4

Η Ελλάδα πρέπει να θέσει σε εφαρμογή ένα γενικό πρόγραμμα απεντόμωσης με στόχο, ιδίως, τα μέσα μεταφοράς.

Άρθρο 5

Οι διατάξεις των άρθρων 1, 2, 3 και 4 εφαρμόζονται μόνο στο έδαφος των Νομών Δωδεκανήσου και Σάμου.

Άρθρο 6

1. Η χρηματοδοτική συμμετοχή της Κοινότητας χορηγείται μετά την υποβολή των δικαιολογητικών εγγράφων.

2. Τα δικαιολογητικά έγγραφα που προβλέπονται στην παράγραφο 1 πρέπει να περιλαμβάνουν:

α) επιδημιολογική έκθεση για κάθε εκμετάλλευση όπου πραγματοποιήθηκαν σφαγές 7

β) χρηματοδοτική έκθεση που περιλαμβάνει ιδίως τον κατάλογο των δικαιούχων και τη διεύθυνσή τους, τον αριθμό, τα είδη και τις κατηγορίες των ζώων που εσφάγησαν, την ημερομηνία της σφαγής, το καταβληθέν ποσό (άνευ ΦΠΑ) και την ημερομηνία της πληρωμής 7

γ) έκθεση που εγγυάται την εφαρμογή των μέτρων που προβλέπονται στα άρθρα 2, 3 και 4.

Άρθρο 7

Η αίτηση πληρωμής, συνοδευόμενη από τα δικαιολογητικά έγγραφα που αναφέρονται στο άρθρο 6, υποβάλλεται στην Επιτροπή πριν από την 1η Νοεμβρίου 1999.

Άρθρο 8

1. Η Επιτροπή, σε συνεργασία με τις αρμόδιες εθνικές αρχές, δύναται να διενεργήσει επιτόπιους ελέγχους, για να βεβαιωθεί σχετικά με την εφαρμογή των μέτρων και των πραγματοποιούμενων δαπανών.

Η Επιτροπή ενημερώνει τα κράτη μέλη για το αποτέλεσμα των πραγματοποιηθέντων ελέγχων.

2. Τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (3), εφαρμόζονται τηρουμένων των αναλογιών.

Άρθρο 9

Η παρούσα απόφαση εφαρμόζεται έως την 1η Μαΐου 1999. Θα αποτελέσει αντικείμενο επανεξέτασης πριν από την 1η Απριλίου 1999.

Άρθρο 10

Η παρούσα απόφαση απευθύνεται στην Ελληνική Δημοκρατία.

Βρυξέλλες, 9 Μαρτίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 224 της 18. 8. 1990, σ. 19.

(2) ΕΕ L 168 της 2. 7. 1994, σ. 31.

(3) ΕΕ L 94 της 28. 4. 1970, σ. 13.

ΠΑΡΑΡΤΗΜΑ

Το πρόγραμμα ορολογικής παρακολούθησης για την ανίχνευση οροθετικών ζώων θα αφορά:

- το 100 % των ζώων των δεκτικών ειδών στα χωριά που έχουν μολυνθεί,

- το 100 % των βοοειδών και το 10 % των αιγοπροβάτων σε όλες τις άλλες εκμεταλλεύσεις των Νομών Δωδεκανήσου και Σάμου.